Premierul Marcel Ciolacu, liderul PSD, a vorbit despre PNRR, joi, la începutul ședinței de Guvern, și a spus că obiectivul este "ca banii să stea cât mai puțin în conturile statului român și să ajungă în cel mai scurt timp pe șantierele de investiții".
Premierul le-a dat miniștrilor o serie de dispoziții în privința PNRR.
"Aș dori să vorbim și despre PNRR. Am făcut-o și în ședința de ieri cu dumneavoastră. Cer tuturor miniștrilor coordonatori de reforme să fie pregătiți săptămâna viitoare pentru dialogul cu doamna Celine Gauer, responsabilul cu gestionarea PNRR la nivel european. Vom analiza fiecare jalon important din cererea de plată numărul 3. Este un dialog firesc, serios și care necesită energie și concentrare din partea noastră", a declarat social-democratul.
Marcel Ciolacu: Nu există nimic blocat
"Nu există nimic blocat. Relația cu Comisia Europeană funcționează foarte bine și vreau să găsim soluții pentru a realiza toate reformele, cum de altfel am făcut și anul trecut", a continuat Marcel Ciolacu.
"Tot în privința PNRR aprobăm astăzi modificările bugetului multianual aferent reformelor și investițiilor asumate prin PNRR. Concret, ținta noastră este ca banii să stea cât mai puțin în conturile statului român și să ajungă în cel mai scurt timp pe șantierele de investiții", a mai spus el.